Япэ увыпIищыр
КъБР-м Къэрал кIуэцI IуэхухэмкIэ и IэнатIэхэмрэ къэрал кIуэцIыдзэхэмрэ я ветеранхэм и Советым и зэIущIэ екIуэкIащ. Абы ветеранхэм я жылагъуэ зэгухьэныгъэм 2013 гъэм я лэжьыгъэм кърикIуахэм щытепсэлъыхьащ, дызыхыхьа илъэсым и япэ мазихым къапэщыт къалэнхэр щаубзыхуащ.
МВД-м и ветеранхэм я советым и тхьэмадэ Думай Борис и тыгъэ.
Ветеранхэм я советым и тхьэмадэм и къуэдзэ Нартокъуэ Валерэ къызэрыхигъэщамкIэ, балигъ мыхъуахэм хабзэр къызэпемыгъэудыным хуэунэтIауэ илъэс кIуам нэхъыбэ зэфIагъэкIащ. Республикэм и ветеран зэгухьэныгъэхэм зыщIагъэкъуащ пенсионерхэм, Хэку зауэшхуэм хэтахэм, я къалэн ягъэзащIэу хэкIуэда хабзэхъумэхэм я унагъуэхэм.
зэIущIэм къыщызэхуэсахэр адэкIэ щыгъуазэ ящIащ Хэку зауэшхуэр ТекIуэныгъэкIэ зэриухрэ илъэс 70 зэрырикъум и щIыхькIэ ветеран зэгухьэныгъэхэм ирагъэкIуэкIа зэпеуэм и япэ Iыхьэм кърикIуахэм япкъ иткIэ, КъБР-м щыIэ МВД-м и IэнатIэхэмрэ къэрал кIуэцIыдзэхэмрэ я ветеранхэм и Советым и Президиумым къищта унафэм.
Япэ увыпIищыр къэзыхьахэм — Май, Iуащхьэмахуэ, Шэджэм районхэм я ветеран зэгухьэныгъэхэм — дипломхэр иратащ
Iуэхугъуэ гуапэт юбилярхэм зэрехъуэхъуар. Дьяченкэ Маргаритэрэ Мэрзей Залымджэрийрэ фIэхъус тхыгъэхэмрэ саугъэтхэмрэ иратащ. Гулъытэншэу къагъэнакъым ветеран организацэхэм хэт бзылъхугъэхэ- ри. ЦIыхубзхэм я дунейпсо махуэшхуэмкIэ абыхэм ехъуэхъуащ, удз гъэгъахэмрэ саугъэтхэмрэ иратащ.
ЗэIущIэр махуэшхуэ концерткIэ иухащ. Абы кърихьэлIахэм я нэгу зрагъэужьащ Май къалэм къикIа Севостьянов Христэ зи унафэщI гупым.
УАРДЭ Жанпагуэ.
